**Prívlastok (5)**

Je rozvíjací vetný člen, ktorý vo vete rozvíja (spresňuje) **podstatné meno** v úlohe hociktorého vetného člena. **Vyjadruje vlastnosť podstatného mena**

Podstatné meno je nadradený vetný člen, *prívlastok je podradený vetný člen*

Prívlastok hľadáme otázkou: **aký? ktorý? čí?**

|  |
| --- |
| **podmet**  **Senzačná** správa rýchlo obletela svet. **Aká** správa? |
| **predmet**  Po oddychu sa pustil do **domácich** úloh. **Akých** úloh? |
| **príslovkové určenie miesta**  Dnes sa už budete učiť v  **novej**  triede*.* V **akej** triede? |
| **predmet**  Na výstave uvítali **tisíceho** návštevníka. **Akého** návštevníka? |

|  |
| --- |
| **predmet**  Milujem **babkine** buchty. **Aké** buchty? |
| **podmet**  **Náš** byt je veľmi priestranný.  **Čí** byt? |
| **podmet**  Všade okolo bol **tmavý** les. **Aký** les? |
| **slovesno-menný prísudok**  Mama je **zubnou** laborantkou. **Akou** laborantkou? |

Precvič si zisťovanie prívlastkov otázkami Aký? Ktorý? Čí?:

1.**Ubolený** pacient leží na lôžku. **Aký** pacient?

2. **Malé** dievčatko pribehlo k mame. **Aké** dievčatko?

3. **Priateľkino** dieťa ochorelo. **Čie** dieťa?

4. **Spolužiakova** aktovka ostala v škole. **Čia** aktovka?

5. **Slovenský** národ je hrdý. **Ktorý** národ?

6. **Bratislavský** autobus mešká. **Ktorý** autobus?

**Prívlastok býva vyjadrený**:

* ***prídavným menom***

Cestuje **novým** autom.

Pláva v **priezračnom**  jazere.

Prechádza sa v  **upravenom** parku.

Mám rád **horúcu** polievku.

Najkrajší sú **slovenskí** chlapci.

* ***zámenom:***

Prišiel som pre **tvoje** deti.

Vrátil sa po **jeho** kľúče.

**Moje** auto je rýchle.

**Naši** rodičia odcestovali.

**Títo** žiaci vyhrali.

* ***číslovkou***

**Posledný** žiak nech zavrie dvere.

Musím vypočítať **dva** príklady.

Sagan bol **viacnásobným** víťazom pretekov.

Na stole bolo **trojaké** pečivo.

K moru si beriem aspoň **dvoje** plaviek.

Cvičenie:

***Nájdi vo vete prívlastok a urči, akým slovným druhom je vyjadrený***

1. Cestuje novým autom.

2. Pláva v priezračnom jazere.

3. Prechádza v upravenom parku.

4. Mám rád horúcu polievku.

5. Prišiel som pre tvoje deti.

6. Vrátil sa pre jeho kľúče.

7. Moje auto je rýchle.

8. Naši rodičia odcestovali.